stanford-oval/wikipedia huggingface dataset:
Leijonakuningas

| Leijonakuningas> The Lion King |
| --- | --- |
 Elokuvan VHS-kotelon kansi
Ohjaaja:  Roger Allers   Rob Minkoff
Käsikirjoittaja:  Irene Mecchi   Jonathan Roberts   Linda Woolverton
Tuottaja:  Don Hahn
Säveltäjä:  Hans Zimmer
Leikkaaja:  Tom Finan (käännä suomeksi) John Carnochan
Tuotantosuunnittelija:  Chris Sanders
Pääosat:   Jonathan Taylor Thomas  Matthew Broderick  James Earl Jones  Jeremy Irons  Moira Kelly  Niketa Calame  Ernie Sabella  Nathan Lane  Robert Guillaume  Rowan Atkinson 
Valmistustiedot
Valmistusmaa:  Yhdysvallat
Tuotantoyhtiö:  Walt Disney Pictures
Levittäjä:  Walt Disney Studios Motion Pictures Disney+
Ensi-ilta:  15. kesäkuuta 1994 (USA)   2. joulukuuta 1994 (Suomi)
Kesto:  85 minuuttia
Alkuperäiskieli:  englanti
Budjetti:  45 000 000 dollaria
Tuotto:  987 483 777 dollaria
Katsojat:  485 193 (Suomessa)
Seuraaja:  Leijonakuningas 2 – Jylhäkallion ylpeys
Aiheesta muualla
IMDb 
Elonet
AllMovie
Infobox OKNimi-testi OK: 
Leijonakuningas (engl. The Lion King) on Walt Disney Pictures -yhtiön animaatioelokuva vuodelta 1994. Suomessa se sai ensi-iltansa 2. joulukuuta 1994. Elokuvalle on tehty myös kaksi jatko-osaa: Leijonakuningas 2 – Jylhäkallion ylpeys ja Leijonakuningas 3 – Hakuna Matata. Elokuvan 3D-versio sai ensi-iltansa syksyllä 2011.
Disney toteutti elokuvasta myös fotorealistisen version, jonka ohjasi Jon Favreau ja sai ensi-iltansa 17. heinäkuuta 2019.
Juoni

Leijonakuningas Mufasa ja hänen puolisonsa Sarabi ovat saaneet urospennun, joka nimetään Simbaksi. Pennusta on määrä tulla Jylhämaan kuningas isänsä jälkeen. Koska Mufasan veli Scar haluaisi itse kuninkaaksi, hän tekee kaikkensa syrjäyttääkseen Mufasan ja Simban pois valtaistuimelta. Scarin houkuttelemana Simba ja hänen ystävänsä Nala lähtevät Jylhämaan rajojen ulkopuolelle, missä he joutuvat hyeenojen hyökkäyksen kohteeksi. Mufasa kuitenkin pelastaa kaksikon.
Puhumalla ”yllätyksestä” Scar houkuttelee Simban perässään kanjoniin. Scar lähettää hyeenat ajamaan takaa gnulaumaa, joka juoksee kohti Simbaa. Hätääntynyttä esittävä Scar varoittaa Mufasaa Simban hengenvaarasta. Mufasa onnistuu saamaan Simban turvaan. Kun Mufasa itse yrittää kiivetä turvaan kielekkeelle, hän pyytää apua Scarilta, joka kuitenkin pudottaa Mufasan kanjoniin lauman alle. Mufasa saa surmansa.
Scar syyttää Simbaa Mufasan kuolemasta ja sanoo, että ainoa ratkaisu rikoksen sovittamiseksi on mennä kauas pois eikä enää koskaan palata Jylhämaahan. Simban lähtiessä Scar käskee hyeenoja tappamaan hänet. Hyeenat kuitenkin epäonnistuvat ja Simba pakenee piikkipensaikon läpi pois Jylhämaasta. Hyeenat uskottelevat Scarille tappaneensa Simban. Scarista tulee kuningas ja hän pakottaa lauman naaraat metsästämään ruokaa ja liittää hyeenat leijonien joukkoon.
Simban voimat ovat lopussa ja hän makaa kuoleman kielissä autiomaassa. Nelisormimangusti Timon ja pahkasika Pumba saapuvat paikalle ja häätävät Simbaa vaanineet korppikotkat. Elvytetty Simba liittyy kaksikon joukkoon. He viettävät leppoisaa elämää, kunnes Simba tapaa vanhan rakkautensa Nalan ja Mufasan ystävän Rafikin. Simba ja Nala rakastuvat uudestaan ja Nala kertoo Jylhämaan tilanteesta. Simba ei kuitenkaan tahdo lähteä takaisin Jylhäkalliolle vaatimaan kuninkuutta itselleen, ennen kuin Rafiki vie hänet katsomaan Mufasaa, joka on taivaassa. Simba muuttaa mielensä ja päättää lähteä haastamaan Scarin.
Jylhämaassa Timon ja Pumba harhauttavat hyeenat hula-tanssilla ja Simba sekä Nala pääsevät livahtamaan Scarin luo. Scar käskee Simbaa tunnustamaan syyllisyytensä Mufasan kuolemaan. Simba ei kiistä syyllisyyttään, mikä hämmentää kaikki. Lopulta hän päätyy roikkumaan Jylhäkallion kielekkeeltä. Juuri kun Scar on pudottamassa Simbaa alas palavaan, salaman sytyttäneeseen orjantappurapensaaseen, hän paljastaa murhanneensa Mufasan. Simba saa vihastaan uutta voimaa ja hyökkää Scarin kimppuun. Alistetut naarasleijonat alkavat kapinoida hyeenoja vastaan, jolloin syntyy taistelu Jylhämaan herruudesta. Taistelun tiimellyksessä Scar väittää hädissään hyeenojen olevan syypäitä koko sotkuun. Simba päättää olla tappamatta setäänsä ja armahtaa tämän, mutta Scar hyökkää yllättäen Simbaa vastaan. Simba vierittää kamppailun päätteeksi Scarin alas Jylhäkalliolta ja kallion juurella odottavat hyeenat surmaavat Scarin, koska tämä oli sanonut hyeenoja syyllisiksi. Simbasta tulee uusi kuningas ja Jylhämaan tilanne elpyy. Myöhemmin Simban ja Nalan uusi pentu esitellään muille eläimille.
Hahmot

Simba: Elokuvan päähenkilö, josta on tarkoitus tulla kuningas isänsä tapaan, mutta hänet karkotetaan syytettynä isänsä kuolemasta. Simba on hyvin rohkea, ja aluksi hän on myös hyvin vilkas ja tietämätön vaaroista, joita hän kohtaa. Aikuisena hän palaa Jylhämaahan ottamaan paikkansa oikeana kuninkaana. ”Simba” on swahilin kieltä ja tarkoittaa leijonaa.
Nala: Simban paras ystävä lapsuudesta. Kun Scar kertoo Simban kuolleen, Nala on murheen murtama, mutta hän löytää Simban aikuisena viidakosta. Myöhemmin Nalasta tulee Simban vaimo ja Jylhämaan kuningatar. Nimi "Nala" tarkoittaa vaimoa, kuningatarta tai lahjaa swahilin kielellä.
Mufasa: Simban isä ja eläinkunnan kuningas. Hän kuolee veljensä Scarin tappamana. Myöhemmin Mufasa palaa haamuna kääntääkseen poikansa pään Jylhämaahan palaamisen suhteen. ”Mufasa” on swahilin kieltä ja tarkoittaa kuningasta.
Sarabi: Simban äiti, Mufasan vaimo ja Jylhämaan kuningatar, joka on naarasleijonien henkinen johtohahmo. ”Sarabi” on swahilia ja tarkoittaa kangastusta.
Sarafina: Nalan äiti ja Sarabin hyvä ystävä, jolla on vain yksi repliikki ja hänet voi varmasti tunnistaa vain kahdessa kohtauksessa. Leijonakuninkaan alkuperäiskäsikirjoituksessa Sarafinalla oli myös poika nimeltä Mheetu. Sarafina tarkoittaa ”palavaa” tai ”kiivasta”.
Scar: Hyeenojen kanssa liittoutunut Mufasan veli, jolla on pakkomielle päästä kuninkaaksi. Elokuvan pääroisto. Scar toivoo Mufasan kuolemaa, koska haluaa kuninkaaksi Mufasan ainoana sukulaisena (pikkuveljenä) tämän jälkeen. Simba-pennun syntymä kuitenkin muuttaa kaiken, ja se saa Scarin entistä enemmän vihan, sodan ja pakkomielteensä pauloihin. Nimi Scar tarkoittaa arpea.
Zazu: Kuninkaan virallinen neuvonantaja, joka pysyy Jylhämaassa niin Mufasan kuin Scarinkin valtakautena. Zazu määrätään vahtimaan Simbaa ja Nalaa näiden ollessa pentuja.
Rafiki: Mufasan hyvä ystävä, vanha ja viisas mandrilli, joka lopulta kääntää pään Simban paluusta Jylhämaahan. Rafiki omaa useita afrikkalaisten poppamiesten taikoihin ja tapoihin perustuvia tapoja, kuten erakkona puissa asumisen, ”taikakepin” sekä eläinten jäännöksistä tehtyja taikakaluja.
Shenzi: Hyeenatrion ainoa naaras, joka on myös hyeenojen johtaja. Shenzi tarkoittaa swahiliksi "villiä".
Banzai: Uroshyeena, joka pitää paljon vitsailusta. Hän on ryhmän kiukkupussi.
Ed: Hyeena, joka on idiootti eikä puhu ollenkaan. Hän vain nauraa hohottaa. Ed on yksi harvoista piirroshahmoista joka ei tarvitse jälkiäänitystä, eli hänellä on jokaisessa elokuvan käännöksessä Jim Cummingsin laatima ääni. Tosin Timon ja Pumba -piirrossarjassa hänen naurunsa on dubattu.
Timon ja Pumba: Timon on nelisormimangusti, joka ystävänsä pahkasika Pumban kanssa pelasti Simban autiomaasta korppikotkien kynsistä. Pumba (engl. Pumbaa) vitsailee paljon ja hänellä on ilmavaivoja. Pumban nimi tulee swahilin ”typerystä” tarkoittavasta sanasta pumbaa. Kaksikon usein käyttämä lausahdus ”hakuna matata” puolestaan tarkoittaa ”ei huolia”.
Ääninäyttelijät

| Alkuperäinen näyttelijä | Suomalainen näyttelijä | Rooli | Eläinlaji |
| --- | --- | --- | --- |
| Jonathan Taylor Thomas (nuori, dialogi) Jason Weaver (nuori, laulu)   Matthew Broderick (aikuinen, dialogi)  Joseph Williams (aikuinen, laulu)  | Christopher Romberg (nuori)   Paavo Kerosuo (aikuinen) | Simba | Urosleijona |
| James Earl Jones | Esa Saario | Mufasa | Urosleijona |
| Jeremy Irons Jim Cummings (Vallan saan -laulun loppu) | Jukka-Pekka Palo | Scar | Urosleijona |
| Nathan Lane | Pirkka-Pekka Petelius | Timon | Nelisormimangusti |
| Ernie Sabella | Pekka Laiho | Pumba | Pahkasika |
| Robert Guillaume | Abdesselam Chellaf | Rafiki | Mandrilli |
| Niketa Calame (nuori, dialogi)  Laura Williams (nuori, laulu)  Moira Kelly (aikuinen, dialogi) Sally Dworsky (aikuinen, laulu)  | Meri Holopainen (nuori)   Annimaria Rinne (aikuinen) | Nala | Naarasleijona |
| Rowan Atkinson | Veikko Honkanen | Zazu | Punanokkatoko |
| Whoopi Goldberg | Raija Jääskä | Shenzi | Täplähyeena |
| Cheech Marin | Antti Pääkkönen | Banzai | Täplähyeena |
| Jim Cummings | Jim Cummings | Ed | Täplähyeena |
| Madge Sinclair | Ulla Tapaninen | Sarabi | Naarasleijona |
| Zoe Leader | Anneli Saaristo | Sarafina | Naarasleijona |
| Jim Cummings | Pekka Lehtosaari | Myyrä | Myyrä |
Suomenkielisen version on kääntänyt ja ohjannut Pekka Lehtosaari.
Alkuperäisversiossa englannin kielen lisäksi käytössä olivat myös swahilin, xhosan ja zulun kielet.
Laulut

| Nimi | Alkuperäiset esittäjät | Suomenkieliset esittäjät |
| --- | --- | --- |
| Elämän tie (Circle of Life) | Lebo M. (zulun kielellä), Carmen Twillie, kuoro | Lebo M. (ei dubattu), Anneli Saaristo, kuoro |
| Kunhan kruunun saan kuninkaan (I Just Cant Wait to Be King) | Jason Weaver, Rowan Atkinson, Laura Williams, kuoro | Christopher Romberg, Veikko Honkanen, Meri Holopainen, kuoro |
| Vallan saan (Be Prepared) | Jeremy Irons, Whoopi Goldberg, Cheech Marin, Jim Cummings, kuoro | Jukka-Pekka Palo, Raija Jääskä, Antti Pääkkönen, kuoro |
| Hakuna matata | Nathan Lane, Ernie Sabella, Jason Weaver, Joseph Williams | Pirkka-Pekka Petelius, Pekka Laiho, Christopher Romberg, Paavo Kerosuo |
| Tunnetko tään rakkauden (Can You Feel the Love Tonight) | Joseph Williams, Sally Dworsky, Nathan Lane, Ernie Sabella, Kristle Edwards, kuoro | Paavo Kerosuo, Annimaria Rinne, Pirkka-Pekka Petelius, Pekka Laiho, Anneli Saaristo, kuoro |
| Aamuraportti (The Morning Report, vain DVD-uudeellenjulkaisuissa) | Jeff Bennett (Zazu), James Earl Jones, Evan Saucedo (Simba) | Veikko Honkanen, Esa Saario, Saska Pulkkinen (Simba) |
Laulujen käännös: Pekka Lehtosaari, Ulla Renko (Aamuraportti)
Laulujen ohjaus: Pekka Lehtosaari ja Ulla Hakola (kuoro)
Suomenkielisen version kuoro: Päivi Granström, Ulla Hakola, Leena Liimatainen, Markus Bäckman, Matti Holi, Topi Lehtipuu ja Markku Pihlaja
Elokuvan tuotanto

Elokuvan tekoon kului animaatiotyöryhmältä kolme vuotta ja sen tuotantoon kului rahaa 55 miljoonaa dollaria. Leijonakuningas oli ensimmäinen Disney-animaatio, jossa ei ollut hahmoina lainkaan ihmisiä. Vuoden 1973 Robin Hoodissa kaikki hahmot olivat antropomorfistisiä eläimiä. Vuonna 1942 ilmestyneessä Disney-elokuvassa Bambi ei ollut lainkaan (näkynyt) ihmisiä, mutta siinä ihminen kuitenkin mainitaan Bambin äidin surmaajana. Leijonakuninkaassa sen sijaan jopa kaikki viittaukset ihmisiin puuttuvat.
Elokuvan tuotanto > Musiikki

Pääosan Leijonakuninkaan musiikista on säveltänyt Hans Zimmer. Joitakin kappaleita tekivät myös Elton John ja Tim Rice. Elokuvassa on myös tunnettu kappale ”Can You Feel the Love Tonight” (suom. Tunnetko tään rakkauden?).
Elokuvassa käytetty laulu ”The Lion Sleeps Tonight” (tunnetaan myös nimillä Mbube ja Wimoweh) aiheutti tekijänoikeuskiistan. Laulun alkuperäisen tekijän Solomon Lindan perikunta nosti syytteen Disney-yhtiötä vastaan vaatien tekijänoikeuskorvauksia.lähde?
Elokuvan tuotanto > VHS- ja DVD-versiot

Leijonakuningas on julkaistu sekä VHS-kasettina että DVD:llä. Se julkaistiin DVD:nä vuonna 2003 kahden levyn juhlajulkaisuna. Elokuvan ääntä ja kuvaa oli digitaalisesti remasteroitu, sekä siihen lisättiin täysin uusi vaihtoehtoinen kohtaus. Kohtauksessa on uusi laulu, ”Aamuraportti”, jonka ovat säestäneet Elton John ja Tim Rice. Juhlajulkaisu sisältää myös runsaasti lisämateriaalia kuten pelejä, poistettuja kohtauksia ja dokumentteja elokuvan tekemisestä.
Elokuvan tuotanto > 3D-versio

16. syyskuuta 2011 elokuva julkaistiin 3D-formaattiin muutettuna ja sitä esitettiin rajoitetusti elokuvateattereissa kahden viikon ajan ennen 3D-Blu-rayn julkistamista. Se nousi lipputuloissa ykköstilalle ja palautti Leijonakuninkaan maailman menestyneimmäksi animaatioelokuvaksi. Suomessa 3D-versiota esitettiin rajoitetun ajan tammikuusta 2012 eteenpäin.
Vastaanotto > Tuotto

Leijonakuningas on tuottoisimmat ensi-illat kerännyt piirroselokuva: se sai ensi-iltansa 60 maassa ja lipputuloja tuli 777,9 miljoonaa dollaria. Kaikkien aikojen tuottoisimpien elokuvien listalta Leijonakuningas löytyi vuonna 2000 sijalta 23. Toukokuuhun 1999 mennessä sitä oli myyty 55,7 miljoonaa videokasettia ja silloin se oli eniten myyty videoelokuva.
Elokuva keräsi Suomessa 462 058 katsojaa vuosina 1994–1995, jolloin se nousi Suomen virallisen katsojatilastoinnin ajan katsotuimmaksi animaatioelokuvaksi. Elokuva julkaistiin uudelleen elokuvateattereissa 3D-versiona 20. tammikuuta 2012, jolloin sen kokonaiskatsojamäärä nousi 485 193:een. Leijonakuningas pysyi Suomen katsotuimpana pitkänä animaatioelokuvana tammikuuhun 2020 asti, jolloin Frozen II ohitti sen.
Vastaanotto > Palkinnot

Elokuva oli ilmestymisvuonnaan ehdolla Annie-palkinnon saajaksi useissa eri kategorioissa ja voitti muun muassa parhaan animaatioelokuvan palkinnon. Elton Johnin ja Tim Ricen ”Can You Feel the Love Tonight” voitti vuoden 1995 parhaan elokuvan alkuperäislaulun Oscarin. Myös muita heidän tekemiään elokuvassa esitettyjä kappaleita oli ehdolla palkinnon saajaksi samana vuonna. Lisäksi Hans Zimmer voitti Oscar-palkinnon elokuvaan säveltämästään musiikista. Elokuva on ollut ehdolla myös useiden muiden palkintojen saajaksi ja voittanutkin niitä. Golden Globen saajaksi elokuva oli ehdolla sarjoissa ”paras piirroselokuva”, ”paras musiikki piirroselokuva” ja sarjassa ”paras alkuperäinen musiikkikappale” lauluilla ”Can You Feel the Love Tonight” ja ”Circle of Life” – näistä kolmessa ensimmäisessä tapauksessa elokuva myös sai palkinnon.
Vastaanotto > Kritiikkiä

Kohtauksessa, jossa Simba rojahtaa maahan päästäen liikkeelle hiekkapilven, on väitetty tomupilvestä muodostuvan ilmaan kirjaimet ”SEX”, mutta useat elokuvan animaattoreista ovat sanoneet kirjaimista muodostuvan oikeasti ”SFX” (Special Effects), ja kyseessä olleen efektejä animoineen tiimin viaton ”allekirjoitus”.
Yhdysvaltojen Eteläinen baptistikonventio kritisoi 1990-luvun jälkipuoliskolla voimakkaasti Disney-yhtiötä perhearvojen hylkäämisestä. Leijonakuningas-elokuvassa esiintyvien pahkasian ja nelisormimangustin välillä nähtiin homoseksuaalinen suhde.
Elokuvaa on myös syytetty erään 1960-luvulla tehdyn japanilaisen televisiosarjan matkimisesta: Leijonakuninkaalla ja Kimba – valkoisella leijonalla on monia yhtäläisyyksiä muun muassa tapahtumissa ja hahmojenkin nimet muistuttavat toisiaan. Elokuvan tekijät vastasivat syytöksiin sanomalla, että he olivat käyttäneet tarinan kehittelyssä ideoita Bambista ja Hamletista.
Musikaali

Elokuvan pohjalta on tehty myös Broadway-musikaali. Näyttämöversion kantaesitys oli 1997 ja sen tuotanto maksoi 15 miljoonaa dollaria, jolla summalla se on kallein esitys teatterimaailmassa.
George Ratcliffe Woodward

George Ratcliffe Woodward
George Ratcliffe Woodward (27. joulukuuta 1848 – 3. maaliskuuta 1934) oli englantilainen anglikaaninen pappi ja virsirunoilija.
Elämänvaiheet ja työ

Woodward opiskeli Cambridgen yliopiston Caius Collegessa, ja hänet vihittiin papiksi 1874. Hän toimi pappina Lontoossa, Norfolkissa ja Suffolkissa. Hän oli kielellisesti lahjakas ja taitava kääntämään tekstejä kreikan, latinan ja saksan kielistä englantiin. Hänen mukaansa käännösten tulisi toistaa laulujen alkuperäinen rakenne ja runomitta. Sen tuloksena monet hänen kääntämänsä laulut olivat vaikeita laulaa, mutta ne ovat olleet lähteenä myöhemmin, kun seurakuntalaulua on uudistettu. Woodward kirjoitti pääasiassa uskonnollisia runoja sekä käänsi niitä. Hän kirjoitti runonsa siten, että ne sopisivat vanhoihin, perinteisiin renessanssiajan sävelmiin.
Hän osasi useita kieliä ja käänsi monia kreikan-, latinan- ja saksankielisiä lauluja englanniksi. Mutta Woodwardin käännösteoria oli jäykkä – hän katsoi, että käännöksen tulisi toistaa alkuperäisen mittari- ja riimirakenne sekä sen sisältö. Tämä käytäntö ei aina tuottanut helposti laulettavia lauluja; hänen käännöksiään onkin myöhemmin muokattu ja käytetty lähteenä, kun seurakuntalaulua on uudistettu.
Vuonna 1910 Woodward julkaisi Piae Cantiones lauluja englanninkielisinä Piae Cantiones: A Collection of Church & School Song, chiefly Ancient Swedish, originally published in A.D. 1582 by Theodoric Petri of Nyland. Muita hänen julkaisemiaan kokoelmia olivat mm. Songs of Sy­on (1904, 1910), An Ital­i­an Ca­rol Book (1920)  ja Camridge Carol book, jossa julkaistiin mm. joululaulu Ding Dong Merrily on High.
Hänen tunnetuin laulunsa on joululaulu ”Shepards in the field abiding”, joka ilmestyi kokoelmassa "Sogs of Syon", sen kolmannessa laitoksessa 1908. Se on parafraasi Sarumin luostarista, Salisburystä kotoisin olevaan antifoniin ”Quem vidistis pastores dicite” (Kertokaa, paimenet, mitä te olette nähneet). Antifonin neljä riviä olivat muuttuneet nelisäkeistöiseksi runoksi, jonka säkeistöt päättyivät "Gloria in exelsis" ylistykseen. Woodwardin teksti on antifonin tavoin dialogia. Laulun sävelmä  on ranskalainen "Les anges dans nos campagnes" sävelmä. Woodwardin teksti on suomeksi Ruotsin kirkon virsikirjassa, virsi 429 ”Mitä saitte kuulla, nähdä” Niilo Rauhalan 1996 suomentamana.
Sävelmä, jolla virttä lauletaan, tunnetaan Suomessa joululaulun ”Suloäänet enkelten” eli ”Kuului laulu enkelten” sävelmänä.
William Williams

William Williams
William Williams, Pantycelyn, Williams Pantycelyn / Pantycelyn) (11. helmikuuta? 1717 Cefn-y-coed, Llandovery, Carmarthenshire, Wales – 11. tammikuuta 1791 Pantycelyn) oli walesilainen kirjailija, saarnaaja ja virsirunoilija.
Elämä ja työ

Williams oli Walesin merkittävin kirjailija 1800-luvulla. Hän oli yksi varhaisen metodistisen herätyksen avainhenkilöistä Walesissa ja erinomainen runoilija ja kirjailija.
Kun hänen isänsä John kuoli 1742, muutti hänen äitinsä perheineen läheiselle Pantycelyn maatilalle, ja Williams käytti tätä usein nimessään ja hän asui Pantycelyssä koko elämänsä.
Hän aikoi tulla lääkäriksi, mutta hänen aikeensa muuttuivat, kun hän kuuli metodistisen saarnaaja-evankelista Howel Harrisin (1714–1773) saarnaamista ulkoilmakokouksissa. Hänet vihittiin anglikaanisen kirkon diakoniksi vuonna 1740, ja hän hoiti työtään eri paikkakunnilla vuoteen 1743 asti. St Davidsin piispa kieltäytyi kuitenkin vihkimästä häntä papiksi, koska hän oli saanut vaikutteita metodismista. Niin hänestä tuli matkasaarnaaja ja hän liikkui ympäri Walesia saarnamatkoillaan pitäen kokoontumisia ulkosalla ja perusti eri paikkakunnille metodistiryhmiä.
Williams tunnetaan erityisesti virsirunoilijana. Hän kirjoitti virtensä pääasiassa walesin eli kymrin kielellä ja ne ovat edelleen käytössä monissa kirkkokunnissa. Hän julkaisi ensimmäisen virsikokoelmansa, Halleluijah 1744 ja siitä otettiin kolme painosta. 1763 hän julkaisi toisen kirjan Y Môr o Wydr, josta otettiin viisi painosta. Hän julkaisi myös kaksi virsikokoelmaa englanniksi Hosannah to the Son of David (1759), ja Gloria in Excelsis (1772). Hän kirjoitti kaikkiaan yli 800 laulua.
Hän kirjoitti myös kaksi pitkää uskonnollista runoa: ’Golwg ar Deyrnas Crist’ 1756, joka käsitteli pelastushistoriaa ja Jumalan armoa, sekä ’Bywyd a Marwolaeth Theomemphus’ 1764, jonka teemana on ihmisessä tapahtuneen hengellisen muutoksen vaikutus elämään. Hän julkaisi useita proosateoksia. Ne oli tarkoitettu ennen muuta luettaviksi metodistiseurakunnissa, joita hän perusti.
Hän julkaisi noin 90 kirjaa tai painotuotetta ja häntä on pidetty Walesin merkittävimpänä runoilijana. Runojensa kautta hän vaikutti siihen, että walesin kieli säilyi elinvoimaisena sekä kehittyi.
Tunnetuin hänen kirjoittamansa laulu on  “Arglwydd, arwain trwy'r anialwch”, vuodelta 1745, englanninkielisillä sanoilla  “Guide me, O thou great Jehovah/Redeemer”. Sen englanninkielinen käännös on Peter Williamsin tekemä 1771. Se on käännetty yli seitsemällekymmenelle kielelle ja sitä on kutsuttu Walesin epäviralliseksi kansallishymniksi. Laulua laulettiin prinssi Williamin ja Catherinen avioliittoon vihkimisessä 2011 ja prinsessa Dianan hautajaisissa 1997 Westminster Abbeyssä. Sitä lauletaan yleisesti myös Walesissa rugby-otteluissa.. Sen tunnetuin sävelmä on walesilaisen säveltäjä John Hughesin (1873–1932) kirjoittama sävelmä ja se tunnetaan yleisesti walesinkielisellä nimellä Cwm Rhondda.
Williamsin laulu on suomeksi Ruotsin kirkon virsikirjassa, virsi 298 ”Kansasi on vaeltava” (Suom. Pekka Turunen 1994, Niilo Rauhala 1995). Se on myös Messulauluja-kirjassa laulu 123. Seurakunta laulaa -kirjassa on myös toinen käännös samasta alkutekstistä, laulu 339 ”Herra, johda askeleeni” (Suom. Joel Niininen 1996).
Ninyes

Ninyes Oy on suomalainen yritys, joka tarjoaa resale-palveluja eurooppalaisille vaatemerkeille. Yritys perustettiin vuonna 2021, ja sen tavoitteena on edistää kiertotaloutta sekä vastuullista muotia tarjoamalla brändeille mahdollisuuden jälleenmyydä käytettyjä vaatteita omien verkkokauppojensa kautta.
Historia

Ninyes perustettiin vuonna 2021. Perustajina toimivat markkinointialan konkari Mikko Siukosaari ja Punavuoren Peikon perustaja Elina Niinistö (ent. Aho), joka toimii yrityksen toimitusjohtajana. Yritys aloitti toimintansa keskittymällä vastuullisesti valmistettujen käytettyjen vaatteiden myyntiin digitaalisella alustalla, erityisesti lastenvaatteisiin. Helsingin Sanomien mukaan Ninyes pyrkii tekemään kiertotaloudesta entistä helpompaa sekä kuluttajille että brändeille tarjoamalla täysin hallinnoidun jälleenmyyntipalvelun.
Liiketoimintamalli

Ninyes tarjoaa vaatemerkeille täyden palvelun Resale-as-a-Service (RaaS) -ratkaisun, joka mahdollistaa brändien omien käytettyjen tuotteiden myynnin niiden omissa verkkokaupoissa. Palvelu kattaa kaiken logistiikasta, tuotteiden tarkastuksesta, hinnoittelusta ja asiakaspalvelusta, mikä helpottaa brändien pääsyä kiertotalouteen ilman merkittäviä investointeja omaan infrastruktuuriin.
Yhteistyöt

Ninyes tekee yhteistyötä usean suomalaisen ja ulkomaisen vaatemerkin kanssa. Mm. Papu, Halti, Joutsen ja Gugguu ovat yhtiön asiakkaita. Vuonna 2024 Ninyes aloitti yhteistyön suomalaisen lastenvaatevalmistaja Reiman kanssa, lanseeraten Reima Second Hand -verkkokaupan. Palvelun avulla asiakkaat voivat ostaa sekä uusia että käytettyjä Reima-tuotteita samasta verkkokaupasta.
Palkinnot ja tunnustukset

Kesäkuussa 2024 Ninyes palkittiin Finnish Fashion Awards -tilaisuudessa E-commerce-kategoriassa. Palkinto myönnettiin yrityksen panoksesta kiertotalouden edistämiseen sekä muotibrändien liiketoiminnan tukemiseen tarjoamalla räätälöityjä jälleenmyyntipalveluita.
Ninyes valittiin myös yhdeksi eBay Circular Fashion Fundin voittajaksi vuonna 2024, mikä vahvisti sen asemaa johtavana kiertotalousratkaisujen tarjoajana muotialalla.
Gunilla Widén

| Gunilla Widén> Henkilötiedot |
| --- | --- |
Syntynyt: 18. joulukuuta 1967 (ikä 57)
Kansalaisuus:  Suomi
Ammatti:  informaatiotutkimuksen professori
Koulutus ja ura
Tutkinnot:  Åbo Akademi (YTT)
Instituutti:  Åbo Akademi
Palkinnot:  Suomen Tiedeseuran jäsen (2015–)
Aiheesta muualla
Gunilla Widén Arthur-tutkimustietokannassa
Gunilla Widén (2011 saakka Widén-Wulff; s. 18. joulukuuta 1967) on suomalainen yhteiskuntatieteen tohtori ja Åbo Akademin informaatiotutkimuksen professori (2008–).
Widén on valmistunut tohtoriksi Åbo Akademista. Hänen ruotsinkielinen väitöskirjansa (2001) tarkasteli suomalaisen vakuutusyhtiön informaatiokulttuuria laadullisella tutkimusotteella. Työ oli otsikoitu Informationskulturen som drivkraft i företagsorganisationen : en kvalitativ studie i finländska försäkringsbolag. Widén on ollut Tampereen yliopiston dosentti vuodesta 2007.
Widén on Suomen Tiedeseuran jäsen (2015–).
Aiheesta muualla

Gunilla Widen (englanniksi) (researchgate.net)
| Auktoriteettitunnisteet  |
| --- | --- |
Kansainväliset:  ISNI  VIAF 
Kansalliset:  Katalonia  Saksa  Israel  Suomi (KANTO)  Yhdysvallat  Latvia  Alankomaat 
Tieteilijät:  ORCID